text: [{"text_idx": "#000004", "text": "Shirkiin akka buqqee foolii badaa qabduuti Fakkeenya ajaa\u2019ibaa tawhiida fi shirkiif godhame Qur\u2019aana keessatti akkanatti arganna:"}, {"text_idx": "#000005", "text": "\u201cRabbiin akkamitti jecha gaarii akka muka gaarii hundeen ishii gadi dhaabbataa ta\u2019ee fi dameen ishii samii keessatti [ol dheeraa] ta\u2019etti fakkeenya akka godhe hin argine? Yeroo hundaa hayyamaa Gooftaa ishiitiin firii ishii ni kenniti. Akka gorfamaniif jecha Rabbiin namootaf fakkeenya dhiyeessa. Fakkeenyi jecha badduu akka muka badduu gubbaa dachii irraa buqqifamtee gadi dhaabbannaa hin qabneeti. \u201d Suuratu Ibraahim 14:24-26"}, {"text_idx": "#000006", "text": "Asitti jechi gaariin kalimaa tawhiida, \u201cLaa ilaaha illa Allah (Rabbiin malee haqaan gabbaramaan hin jiru)\u201d tan jettuudha. Jecha gaarii tana muka gaarii hiddi isaa lafa keessatti gadi lixee fi dameen isaa samii keessatti ol dheerateen ol fakkeesse. Mukni gaariin kuni muka temiraati. Mukni temiraa hiddi isaa lafatti kan gadi lixeedha, dameenis samii keessatti kan ol dheerateedha. Waggaa waggaan hayyama Rabbiitiin firii temiraa ni kenna. Temirri hangam akka mi\u2019aawu fi faayda akka qabu namni isa dhandhame hundi ni beeka."}, {"text_idx": "#000008", "text": "Jechi badduun aayah keessatti dubbatame jecha kufriitii fi shirkiiti. Shirkiin akka muka badaa lafa keessaa ol buqqifamee hundee hin qabneeti. Mukni tuni muka buqqeeti. Mukni buqqee lafa keessatti sirritti gadi hin lixu. Gubbaa dachii irra ciisa. Foolin isaa nama jibbisiisa, nyaataafis hin tolu. Biqiltoonni akka dabaaqulaa, abaabu (waterlimon) fi kan biroo buqqeen wal fakkaachu danda\u2019u. Garuu buqqeen fooli fi dhandhama badaa waan qabuuf nyaataf hin ta\u2019u."}, {"text_idx": "#000009", "text": "Haaluma kanaan jechi kufrii, shirkii fi badii qalbii keessatti hundee gadi dhaabbataa hin qabu. Dubbi badaa fi hojii fokkuu malee firiin gaariin irraa hin argamu. Hojiin shirkii gara Rabbii ol hin bahu. Abbichi addunyattis ta\u2019e Aakhiratti bu\u2019aa homaatu irraa hin argatu. Akkuma buqqeen raasatti gatamu, hojiin isaas jalaa gatama. Aakhiratti mindaa homaatu irratti hin argatu."}, {"text_idx": "#000011", "text": "\u201cSamii irraa bishaan buusee sululoonni hamma isaanitiin yaa\u2019u, lolaan hoomacha olka\u2019aa baadhata. Faaya yookiin meeshaa barbaaduun wanta ibidda keessatti hoo\u2019isan (baqsan) irrattis hoomacha (xurii) san fakkaatutu jira. Akka kanatti Rabbiin [fakkeenya] haqaa fi sobaa dhiyeessa. Hoomachi goggogaa ta\u2019ee ni bada. Wanti namoota fayyadu immoo dachii keessa tura. Rabbiin akka kanatti fakkeenyota dhiyeessa.\u201d Suuratu Ar-Ra\u2019d 13:17"}, {"text_idx": "#000012", "text": "As keessatti fakkeenya lamatu dhiyeefame:Fakkeenyi 1ffaan- bishaani\u2013 Rabbiin subhaanahu wa ta\u2019aalaa haqaa fi soba akka rooba samii irraa gara dachiitti bu\u2019een wal fakkeesse. Ergasii sululoonni hamma isaaniitiin bishaan kana ni baadhatu. Sululoonni heddumminna sululaati. Sululli guddaan bishaan baay\u2019ee baadhata, sululli xiqqaan bishaan xiqqaa baadhata. Kuni akka qalbii namaati. Haqni Rabbiin irraa bu\u2019e (Qur\u2019aanni) akka rooba samii irraa bu\u2019eeti. Akkuma sululaa qalbiin namootas garagara. Qalbiin gariin beekumsa baay\u2019ee qabatti, gariin immoo dhiphoodha, beekumsa baay\u2019ee hin qabattu."}, {"text_idx": "#000013", "text": "\u201csululonni hamma isaanitiin yaa\u2019u\u201d kana jechuun bishaan hamma sululaatin sulula keessa yaa\u2019a.[1] Sululli guddaa fi bal\u2019aa ta\u2019e bishaan baay\u2019etu keessa yaa\u2019a. Sululli xiqqaa fi dhiphaa ta\u2019ee immoo bishaan xiqqaatu keessa yaa\u2019a. Roobni baay\u2019een erga roobe booda lolaan ni uumama. Garuu lolaan kuni gubbaa isaatti hoomacha ykn horofaa olka\u2019e baadhata. Yeroo muraasan booda hoomachi kuni bittinaa\u2019e bada. Bishaan immoo dhugaati fi jallisiif namoonni itti fayyadamu. Kan hafe immoo dachii keessa tura. Namoonni yeroo fedhanitti bishaan dachii keessa turu kana baasani itti fayyadamu. Haqni gadi dhaabbannaa fi faayda isaa keessatti bishaan dachii keessa turuun wal fakkaata. Sobni immoo badiinsaa fi dhokatu isaa keessatti hoomacha lolaa irratti olka\u2019e fakkaata. (Akkuma bishaan dachii keessa turuun namoota fayyadu, haqnis qalbii keessa turuun nama fayyada. Akkuma hoomachi yoosu baduu fi nama hin fayyanne, sobnis yoosu bada, dhaaba hin qabu, nama hin fayyadu. Shirkiin soba waan ta\u2019eef kanuma fakkaata.)"}, {"text_idx": "#000014", "text": "Fakkeenya 2ffaan sibiila\u2013Rabbiin subhaanahu wa ta\u2019aalaa haqa sibiilli ibidda keessatti erga baqfamee booda sibila qulqulluun wal fakkeesse. Sibiilli yommuu ibidda keessatti hoo\u2019ifamu ykn baqfamu hoomachi fi xuriin irraa baha. Hoomachi fi xuriin kuni erga irraa bahee booda ni deema, ni bada. Sibiilli qulqulluun immoo qulqulluu fi gadi dhaabbataa ta\u2019ee hafa. Haqa gadi dhaabbanaa fi turiinsa isaa keessatti sibiila xuriin erga irraa deeme booda turuun wal fakkeesse. Soba immoo xurii ibiddi sibiila irraa oofun wal fakkeesse.[2] (Akkuma sibiilli erga baqfamee booda qulqulluu fi jabaa ta\u2019ee turu, haqnis jabaa fi qulqulluu ta\u2019e tura. Sibiila kana irraa faayaa fi meeshalee nama fayyadan hojjatu. Haaluma kanaan, haqa irraayis namoonni ni fayyadamu. Sobni immoo akka xurii ykn dandii sibiila irraa bahuuti. Akkuma xuriin sibiila irraa bahu homaa nama hin fayyanne, sobnis homaa nama hin fayyadu.)"}, {"text_idx": "#000017", "text": "Akkuma hoomachi bishaanii ykn xuriin sibiilaa badu sobnis ni bada. Qiyaamaan yommuu dhaabbattu, warri haqa hordofan haqatti ni fayyadamu, warri soba hordofan immoo sobni isaanii waan baduuf ni kasaaru."}]